次遲韵復雪
作者：蘇轍
朝代：宋

paragraphs: 老人怕寒愁早作，夜聞飛霰知相虐。
粟車未到泥復深，場薪欲盡心驚愕。
山川滉蕩勢如海，孤舟一葉知安泊。
山中故人消息斷，欲問有無隔溪壑。
人言王生好事人，回船不顧山陰約。
故侯生來本貧窶，妻子至今美藜藿。
曳履長歌解忍饑，裹飯往飼今誰託。
家人來告酒可蒭，洗盞開瓶同一酌。